Vjollca Meha

Vjollca Meha, e lindur më 11 Nëntor 1963 në Mitrovicë, është një ndër gjeologet e para shqiptare në Kosovë.

Vjollca Meha vjen nga një familje me gjashtë fëmijë, tre vajza dhe tre djem, me prindërit Riza Meha dhe Azize Kajtazi Meha. Babai i saj ishte një nga mësusesit e parë në Kosovë. Shkollën fillore ka përfunduar në “Abdullah Shabani” në Mitrovicë, ndërsa shkollën e mesme ka përfunduar në Gjimnazin Matematikor.  

Në vitin 1988, Vjollca Meha ka përfunduar studimet në Fakultetin Xehtaro-Metalurgjik në Mitrovicë, duke u bërë edhe gjeologja e parë shqiptare. Pas diplomimit të saj, punoi si mësimdhënëse në Shkollën e Mesme Teknike në Mitrovicë, në drejtimin e gjeologjisë. Ndërsa, nga fillimi i vitit 1989, filloi punën si gjeologe në Minierën e Trepçës. 
parapamje|Brenda Minierës së Trepçës
Në vitin 1989, kur Meha filloi punën si gjeologe në Minierën e Trepçës, Kosova ishte në një periudhë të tensionuar politike dhe sociale. Miniera e Trepçës, ishte një ndër qendrat më të rëndësishme industriale në rajon, me një rol kyç në ekonominë e vendit, gjithashtu duke qenë një burim i jashtëzakonshëm mineralor me rezerva të mëdha të plumbit, zinkut, argjendit dhe arit. Miniera e Trepçës u bë një simbol i rezistencës ndaj politikave të regjimit të Beogradit. Me 20 Shkurt, të vitit  1989, minatorët e Trepçës nisën një grevë urie, si protestë kundër heqjes së autonomisë së Kosovës. Greva zgjati tetë ditë, në 600 deri në 800 metra nën tokë, në minierën e Stan Tërgut. Në këtë grevë morën pjesë rreth 1350 minatorë kosovarë, dhe kërkesat e tyre ishin kryesisht politike, ku ndër to ishin: të mbronin autonominë e Kosovës, të kërkonin dorëheqjen e udhëheqësve të imponuar nga Beogradi, t'i jepnin fund politikave diskriminuese kundër shqiptarëve dhe të ndërkombëtarizonin çështjen e Kosovës.  Në Grevën e Minatorëve ishte pjesëmarrëse edhe Meha. Pas disa ditësh proteste, një marrëveshje e minutës së fundit u arrit, duke çuar në dorëheqjen e një zyrtari të lartë pro-Milosheviqit. Megjithatë, pas përfundimit të grevës, situata u tensionua më tej, duke rezultuar në shpalljen e gjendjes së jashtëzakonshme në Kosovë dhe në largimin masiv nga puna të mijëra shqiptarëve, përfshirë edhe specialistë të rëndësishëm si Meha 
parapamje|Muzeu i Kristaleve të Kosovës Trepça
Pasi u largua nga puna si gjeologe në Minierën e Trepçës, Meha për një periudhë të shkurtër ishte mësimdhënëse, nga viti 1994-1995 në Shkollën Elena Gjika, dhe nga viti 1998-1999 në Shkollën e Mesme Ekonomike.Ndërsa në vitin 2000, u rikthye në Minierën e Trepçës, ku përpos punës si gjeologe, më pas kaloi si udhëheqëse në Muzeun e Kristaleve të Trepçës, ku punoi nga viti 2001 deri në vitin 2013.  

Në vitin 2008, përfundoi studimet e magjistraturës në shkencat teknike që si fokus ishte mbrojtja e mjedisit me drejtim në gjeologji, ku edhe nga viti 2013, ka kaluar veprimtarinë e saj në departamentin e mbrojtjes së mjedisit në Trepçë, ku vazhdon të punojë edhe sot.  

 Shikoni dhe 

 Referime 

Kategoria:Gra kosovare